Gå fremover

**Gå fremover** (thai: พรรคก้าวไกล, RTGS: Phak Kao Klai) er et sosialdemokratisk og progressivt politisk parti i Thailand som overtok de fleste medlemmene av partiet Fremtid fremover etter at det ble tvangsoppløst i 2020. Partiet vant parlamentsvalget i 2023 med støtte fra over 14 millioner velgere, men ble forhindret fra å sitte i regjering på grunn av den militærstøttede grunnloven, og partiet Pheu Thais ønske om å stille med sin egen statsministerkandidat.

Partiet ble registrert 1. mai 2014 under navnet Ruam Pattana Chart Thai (thai: พรรคร่วมพัฒนาชาติไทย). Det byttet senere navn til til Phung Luang (thai: พรรคผึ้งหลวง), men etter parlamentsvalget i 2019 byttet det tilbake til det opprinnelige navnet. Partiet tok navnet Gå fremover i 2020 etter å ha blitt etterfølgeren til det oppløste Fremtid fremover. Partiet valgte Pita Limjaroenrat som leder den 14. mars 2020. Pita uttalte at partiet vil følge ideologien til Fremtid fremover, og «representere de fattige og vanskeligstilte, sette en stopper for diktaturstyret, og gjenopprette demokratiet».

Ifølge noen observatører har partiet en strategi der de tar politiske aktivister inn i formell politikk og gjør dem til parlamentsmedlemmer.

## Politisk program
I 2023 hadde Gå fremover en plattform basert på «de tre D-ene» — demilitarisering, demonopolisering og desentralisering. Ifølge partileder, statsministerkandidat i 2023, og forhindret valgvinner, Pita Limjaroenrat, mener partiet at det er måten å demokratisere Thailand på. Partiet ønsker å ta militæret ut av politikken så det ikke blir statskupp gjennomsnittlig hvert syvende år.

## Forhindret i 2023 og prosess med å forby partiet
Partiet vant flest stemmer i parlamentsvalget i 2023 og hadde flertall i underhuset sammen med de andre demokratiske partiene, men på grunn av den militærstøttede grunnloven ble de hindret fra regjeringsmakten av støttespillere for monarkiet og militæret i senatet under avstemningene i parlamentet. Pheu Thai avviste deretter å ta med Gå fremover i den nye regjeringen for å kunne gjøre veien lettere for Srettha Thavisin, Pheu Thais egen statsministerkandidat. Den 31. januar 2024 fant den thailandske grunnlovsdomstolen at partiet hadde brutt grunnloven ved å love å jobbe for å forandre lovgivningen om majestetsfornærmelse, og åtte politikere og aktivister fra partiet ble dømt til fire måneders betinget fengsel. Blant disse var partileder Pita Limjaroenrat, grunnlegger av Fremtid fremover, Thanathorn Juangroongruangkit, og kjernemedlem i den thailandske progressive bevegelsen, Pannika Wanich.

## Internasjonale reaksjoner
EU, USA, FN og menneskerettighetsgrupper fordømte den thailandske domstolens avgjørelse som et tilbakeskritt for demokratiske friheter, ifølge den tyske utenlandskanalen Deutsche Welle. Talsperson for USAs utenriksdepartement, Matthew Miller, skrev i en pressemelding at avgjørelsen fratok stemmen til de mer enn 14 millioner thailandske velgerne som stemte på partiet i valget, og at det kan stilles spørsmål om deres representasjon i det thailandske valgsystemet. Han uttalte også at avgjørelsen satte Thailands demokratiske fremgang i fare og strider mot folkets ambisjoner om en sterk, demokratisk fremtid. Om oppløsningen av partiet erklærte EUs utenrikstjeneste at «enhver begrensning på utøvelsen av fri forenings- og ytringsfrihet, særlig gjennom aktiviteter og dannelse av politiske partier, må være i samsvar med relevante bestemmelser og prinsipper i internasjonale instrumenter, inkludert den internasjonale konvensjonen om sivile og politiske rettigheter.» FNs høykommissær for menneskerettigheter, Volker Türk, sa at avgjørelsen var «dypt urovekkende» og at den «undergravde demokratiske prosesser og begrenset politisk pluralisme.» Han mente at avgjørelsen alvorlig påvirket grunnleggende ytrings- og forsamlingsfrihet, og la til at ingen parti eller politiker skulle stå overfor slike straffer for å fredelig gå inn for politisk reform, særlig til støtte for menneskerettigheter.

## Relansert og etterfulgt
Partiet ble relansert og etterfulgt i august 2024 av partiet Phak Prachachon.

## Referanser


## Eksterne lenker
* 
*